Prins Bart II Stroeken
Adjudant Sacha Siebert
Adjudant Stefan Koelen
Veurig jaor op vrièdaag d’n 30e jannewari woort mich gevraog of ik JEUG-PRINS van de Wien woel waere. Ik zag netuurlik “jao”, maar jaomer genóg ware mien adjudante nog ein verrassing veur mich. Wie die (geblinddook) woorte veurgesteld, meugde ik maar eine kièr “nae” zegge, d’n twieëde kièr zoot ik d’r aan vas.
Ik bin noow nóg bliej det ik d’n ièrste kièr “nae” heb gezag, want waat dink geej: hadde ze mich dao twieë van zó’n alde naeve mich gezatte zoeë-as Piet Beckers en Frans van Hoften. Waas ik effe bliej det det veur de flauwe köl waas. Nae, zoeë trof ik ’t baeter met mien twieë echte adjudante STEFAN en SACHA. Ik vónd det die toch baeter in ein jeug-Trio pasde.
Twieë daag later begós veur ós de Vastelaovend, ièrs woorte we ónthöld op de Jeugmiddaag en ’s woensdaags ‘s middaags ginge we met ózze Jeug-Raod nao Half-Haenke van Jocus. Ouk zien we op bezeuk gewaes beej Scouting Francesco en op de Antoniusschoeël en de Don Boscosschoeël.
Weej hebbe ‘ne leuke Vastelaovend gehad en bedanke de minse die van alles veur ós gedaon hebbe en weej winse ’t nieje Jeug-Trio OUK VUUËL LOL EN PLEZEER, ónder ’t motto “DAO GEIT-E WEER”